陪林茂南遊上清宫分韵得落字
作者：李處權
朝代：宋

paragraphs: 百年夢一覺，無事且行樂。
何必尋方外，而求不死藥。
我里足嘉處，勝踐兩芒屩。
有來問名利，掉頭告莫莫。
夫君永嘉彦，載酒情不薄。
凌晨馬首北，共赴雲霞約。
珠宇敞天中，非煙動寥廓。
黄庭拜吾祖，素髪炯然灼。
堂前繫牛木，柯葉宛如昨。
少陵詩之史，餘光賁伊洛。
雖煩鬼神護，九原不可作。
我輒吟其傍，窘澀愧穿鑿。
是時天已霜，山川向搖落。
南登駐蹕亭，北上朝元閣。
俯仰盡形勝，觴詠得盤礴。
惜無羽客琴，一洗塵土惡。